A Bizottság határozata
(1998. szeptember 3.)
a szermaradványok vizsgálatára kijelölt nemzeti referencialaboratóriumok jegyzékének megállapításáról
(az értesítés a C(1998) 2487. számú dokumentummal történt)
(EGT vonatkozású szöveg)
(98/536/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élő állatokban és állati termékekben lévő anyagok és azok maradványainak ellenőrzésére szolgáló intézkedésekre, valamint a 85/358/EGK és 86/469/EGK irányelvek, továbbá a 89/187/EGK és 91/664/EGK határozatok hatályon kívül helyezéséről szóló, 1996. április 29-i 96/23/EK tanácsi irányelvre [1] és különösen annak 14. cikke (1) bekezdésére,
mivel a 96/23/EK irányelv 14. cikkének (1) bekezdése elrendeli, hogy minden tagállamban legalább egy nemzeti referencialaboratóriumot kell kijelölni bizonyos anyagok és szermaradványok kimutatására annak érdekében, hogy minden egyes szermaradvány vagy szermaradvány-csoport legfeljebb egy nemzeti referencialaboratóriumhoz kerüljön; mivel ezzel összefüggésben a tagállamok 2000. december 31-ig folytathatják azt a gyakorlatot, hogy egy adott szermaradvány vagy szermaradvány-csoport vizsgálatával több, a fenti irányelv elfogadásának napja előtt kijelölt nemzeti laboratóriumot bíznak meg;
mivel a 96/23/EK irányelv 14. cikkének (1) bekezdése meghatározza az ilyen nemzeti referencialaboratóriumok feladatait a szermaradványok kimutatása tekintetében és elrendeli, hogy a Bizottság állítsa össze az ilyen nemzeti referencialaboratóriumok jegyzékét;
mivel e határozat mellékletét legkésőbb 2000. december 31-ig felül kell vizsgálni;
mivel a jogi egyértelműség érdekében a referencia-módszereket és a nemzeti referencialaboratóriumok jegyzékét megállapító, 1993. április 15-i 93/257/EGK bizottsági határozat [2] bizonyos rendelkezéseit hatályon kívül kell helyezni;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A szermaradványok kimutatása céljából a 96/23/EK irányelv 14. cikke értelmében kijelölt nemzeti referencialaboratóriumok jegyzékét e határozat melléklete tartalmazza.
2. cikk
A 93/257/EGK határozat 4. cikke és az ahhoz csatolt melléklet hatályát veszti.
3. cikk
E határozatot legkésőbb 2000. december 31-ig felül kell vizsgálni.
4. cikk
Ennek a határozatnak a tagállamok a címzettjei.
Kelt Brüsszelben, 1998. szeptember 3-án.